Məmmədzadə Ömər Elşən oğlu

*-1-*

*SADƏCƏ ELNUR*

Fizuli rayonu uğrunda döyüşlərdə

şəhid olmuş Elnur İsmayılovun

əziz xatirəsinə ithaf olunur.

(Real həyat hadisələrinə əsaslanır.)

Bəzən taleyin qəribə işləri olur və səni qeyri-ixtiyari düşünməyə vadar edir. Görəsən taleyimizi özümüzmü müəyyən edirik, yoxsa o doğuluşumuzdan alnımıza yazılan yazıdır?. Bilmirəm. Bu barədə bir qənaətim yoxdur. Amma onu bilirəm ki, aid olduğumuz soykökümüz, genlərimiz xasiyyətimizlə, xarakterimizi; yaşadığımız tarixi şərait, zəmanənin gərdişi isə keçəcəyimiz ömür yolunu bizə diktə edir. Belə ki, bir türk milləti olaraq biz ədalətsevər, humanist, mərd, dürüst, zəhmli, digər xalqların, millətlərin maddi və mənəvi dəyərlərinə hörmətlə yanaşmağı bacaran, kimsənin payında gözü olmayan, amma öz haqqını da kimsəyə verməyən, qorxmaz, böyüyə-kiçiyə hörmətlə, qayğı ilə yanaşmağı bacaran insanlarıq.

Mövcud tarixi şərait isə bizi işğalda olan torpaqlarımızı yağı tapdağından azad etməyə yönləndirir. Bu missiya isə Ali Baş Komandanımızın rəhbərliyi altında Şanlı ordumuzun, onun rəşadətli əsgərlərinin payına düşür. Onlardan biri də mənim hekayəmin qəhrəmanı Elnur İsmayılovdur, ya da , özünün təbiri ilə desəm “sadəcə, Elnur”.

\*\*\*

Ötən ilin qızılı payız günlərində Elnur hərbi xidmətdən evlərinə, məzuniyyətə gəlmişdi. Milli Bayraq günündə Aprel döyüşlərində qəhrəmancasına şəhid olmuş adaşı- baş leytenant Elnur İsgəndərovun qəbrini ziyarət etməyi özünə borc bilmiş, dayısıoğlu ilə birlikdə məzarlığa yollanmışdı.

Şəhidin baş daşı üzərindəki məğrur, qürurlu rəsmi ilə üzbəüz dayanaraq susan Elnurun nə düşündüyünü təxmin etmək olurdu. Sıxılmış yumruqları, səyriyən dodaqları onu düşünməyə əsas verir ki, I Qarabağ döyüşlərində əlil olmuş atasının, əsrlərlə yaşadığı doğma yurd-yuvalarından namərdliklə qoşulmuş, vəhşiliklə qətlə yetirilmiş, əsir düşmüş, taleyi hələ də bəlli olmayan, itkin düşmüş soydaşlarımızın, işğalda olan torpaqlarımızın azadlığı uğrunda mərdliklə vuruşaraq şəhid olmuş bütün igidlərimizin qisasını alacağına and içirdi. Sonra dayısı oğluna tərəf çevrilərək arzusunu dilə gətirdi:

* O qisas günü gələcək, mən buna inanıram. Və mən döyüşlərdə ön sıralarda olacağam. Şəhid olsam, məni də burada dəfn edərsiniz .

Dayısıoğlu da bir anlıq içindən keçən sarsıntını gizlətmək üçün zarafatyana soruşmuşdu:

* Hə, qəbirdaşına nə yazmağımızı istəyirsən?

Elnur da bir az fikirləşib əlavə etmişdi:

* Sadəcə, Elnur.

*-2-*

\*\*\*

Bu əhvalatdan bir ilə yaxın vaxt keçirdi. Hərbi xidmətin başa çatmasına sayılı günlər qalırdı. Elnur evə qayıtmağı, doğmaları ilə görüşməyi səbirsizliklə gözləyirdi. Amma daha səbirsizliklə gözlədiyi o gün artıq qarşısında idi.

Böyük Qələbəmizin ilk günü kimi tarixə düşəcək 2020-ci ilin 27 sentyabr səhəri 30 ilə yaxın bir müddət ərzində torpaqlarımızı işğal altında saxlayan mənfur düşmən yeni ərazilər əldə etmək kimi boş, sərsəm xülya ilə yenə növbəti təxribat törətdi. Ancaq bilmədi ki, bu onun sonunun başlanğıcıdır.

Ali Baş Komandanın əks-həmlə əməliyyatlarına başlamaq əmrinə Azərbaycan ordusu müntəzir idi.Cəsur və igid döyüşçülər Vətənlərini çox sevdikləri üçün çiyin- çiyinə döyüşərək torpaqların azadlığı üçün canlarını fəda etməkdən çəkinmirdilər. Bütün cəbhə boyu gedən döyüşlərdə düşmən öz layiqli cavabını alırdı.

Elnurun da olduğu dəstə ön sıralarda inamla irəliləyir, düşmənin başına od yağdırırdı. Ancaq necə oldusa oktyabrın 15-də bütün bölük tələyə düşdü. Düşmən onları mühasirəyə almışdı. İşin tərsliyindən ehtiyat güllələri qurtarmışdı. Bu vaxt Elnurun ağlına bir fikir gəldi. O, əsgər yoldaşlarını qurtarmaq üçün cəsarətini toplayıb ölümə getdiyini bilə-bilə şahin kimi düşmən tərəfə qaçdı. Əsgərlər güllə-baran içində gözlənilməz səhnənin şahidi oldular. Əliyalın Elnur düşmən cəsədlərinin üstündəki silahları götürərək döyüş yoldaşlarına gətirdi və bu silah-sursatla düşməni qana böğan əsgərlər şir tək döyüşərək ölümdən döndülər.

Döyüş sonrası komandirin ona yaxınlaşdığını görən Elnur fərəqət vəziyyətini aldı. Komandir əlini onun çiyninə qoyub dedi:

* Afərin, İsmayılov! Döyüş qanunlarına görə bir əsgər min əsgərə bərabərdir. Sən Xızır kimi yetişib, minlərlə əsgəri xilas etdin -dedi və üzünü əsgərlərə tutub: – Elnur əsl qəhrəman kimi hərəkət etdi. O etibarlı dost və yoldaşdır. Onunla kəşfiyyata da getmək olar.”

\*\*\*

Gecə gördüyü yuxunun təsirindən ayılmayan əsgər anası övladının şəklini əlinə almaq istədi. Əlindən sürüşüb düşən şəkili tutmağa çalışsa da bacarmadı. Şüşəsi çilik-çilik olan şəkli götürmək istəyəndə əlindən qan axan ana yuxusunda gördüyünü yenidən xatırladı. Övladı qanlar içində idi, bədəninin sol tərəfi yox idi.

Sanki bu olacaq hadisənin xəbərçisi idi.

\*\*\*

Vətən müharibəsi davam edir, Fizuli uğrunda qızğın döyüşlər gedirdi. Yaşıdları ilə müqayisədə cüssəli və qüvvətli olan Elnur yoldaşları ilə birlikdə cəsarətlə vuruşurdu. Qisas hissi ilə yanan əsgərlər düşmənin saysız canlı qüvvəsini və texnikasını məhv etmişdi. Azərbaycan ordusunun qətiyyətli mübarizəsini görən azğın düşmən özünü itirmişdi. Geri çəkilən düşmənin atdığı artilleriya mərmisi əsgərlər olan sahəyə düşdü. Sanki şimşək çaxdı. Yaralılar arasında Elnur da vardı.

-*3-*

Torpağın daşlarından halallıq almaq üçün qanı tökülən torpağa baş qoyan Elnur Vətən qarşısında öz övlad borcunu qəhrəmanlıqla yerinə yetirərək gözlərini əbədi yumdu və şəhidlik kimi ən ali bir zirvəyə yüksəldi. Adının mənasına uyğun olaraq , azadlığı uğruna nə qədər qanlar tökülmüş o müqəddəs, doğma torpaqlara qayıdacaq bir Elin yolunu aydınladan Nura çevrildi.

Vəsiyyətinə uyğun olaraq onu doğulub, böyüdüyü rayonda - Şəkidə, Leytenant Elnurun qəbrinin yanında dəfn elədilər. İndi bu adaş qəhrəmanların baş daşları qarşı-qarşıyadır. Ruhları isə Vətən göylərində azad gəzir.

İllər ötəcək, bu müqəddəs ziyarətgaha ehtiramla güllər gətirən yeni nəsil onların qəhrəmanlığından örnək alacaq, azad edilmiş, bütövləşmiş müstəqil Azərbaycan torpaqlarının toxunulmazlığının keşiyində durmağa hazır olan Elnurlar, Mübarizlər, Fəridlər, Albertlər kimi oğullar həmişə yetişəcək, minlərlə, yüz minlərlə olacaqdır!